KIRJALLINEN KYSYMYS P-3731/00 esittäjä(t): Florence Kuntz (UEN) komissiolle. Armenian kielen opetus ja vähemmistökieliä koskeva Euroopan peruskirja.



Virallinen lehti nro 163 E , 06/06/2001 s. 0202 - 0203



KIRJALLINEN KYSYMYS P-3731/00 esittäjä(t): Florence Kuntz (UEN) komissiolle (28. marraskuuta 2000) Aihe: Armenian kielen opetus ja vähemmistökieliä koskeva Euroopan peruskirja Armenian kansan tilanne on ollut vuoden 1915 kansanmurhasta lähtien hyvin erikoinen; yli puolet armenialaisista asuu hajallaan eri puolilla maailmaa. Euroopan unionin maissa kunkin yhteisön on useimmiten itse varmistettava kaikkinainen elonjäämisensä, mikä merkitsee mm. lasten koulunkäynnistä ja kielen oppimisesta huolehtimista. Armenian kielen ja vastaanottajamaan kielen oppiminen koulussa antaa lapsille välineet kahden kulttuurin piirissä selviytymiseen ja henkiseen ja kulttuuriseen kehitykseen omien perinteiden parissa sekä jokapäiväisessä elämässä. Ranskassa läntinen armenian kieli, jota opetetaan tietyissä kouluissa, on luokiteltu kieleksi, joka on otettava huomioon vähemmistökieliä koskevan Euroopan peruskirjan perusteella. Voisiko komissio antaa meille tietoa kaikista toimista, ohjelmista ja/tai budjettikohdista, joista voisi saada taloudellista tukea armenian kielen kouluopetukselle? Tietyissä hyvämaineisissa ranskalaisissa kouluissa annetaan edelleen armenian kielen opetusta liian ahtaissa tiloissa, mikä johtuu opetuksen kysynnän kasvusta. Haluaisin tietää, voiko komissio rahoittaa koulujen laajennustöitä? Mitkä olisivat sopivat puitteet siihen ja millä tavoin se tapahtuisi? Voidaanko tällaisia töitä tukea vähemmistökielten opetuksen tukemisen yhteydessä? Jos näin ei ole, voisiko komissio ilmoittaa, mistä ohjelmista tai budjettikohdista voi hakea tukea oppilaitosten laajennustöihin? Viviane Redingin komission puolesta antama vastaus (5. tammikuuta 2001) EY:n perustamissopimuksen 149 artiklan (ent. 126 artiklan) mukaan jäsenvaltiot vastaavat koulutusjärjestelmiensä organisoinnista ja opetuksen sisällöstä. Yhteisön tehtävänä on myötävaikuttaa korkealaatuisen koulutuksen kehittämiseen kannustamalla jäsenvaltioiden välistä yhteistyötä ja täydentämällä niiden toimintaa. Sokrates-ohjelmaan sisältyvä Comenius-ohjelma on tärkein kouluopetusta edistävä yhteisön väline. Comenius-ohjelman tavoitteena on parantaa kouluopetuksen laatua ja vahvistaa sen eurooppalaista ulottuvuutta. Tämä tapahtuu kannustamalla kouluja valtioiden rajat ylittävään yhteistyöhön ja parantamalla koulujen opetushenkilöstön ammatillista kehitystä. Lisäksi pyritään edistämään kielten oppimista ja kulttuurien tuntemusta. Ohjelmasta voidaan myöntää rahoitusta muun muassa kansainvälisyyskasvatusta koskeville hankkeille sekä hankkeille, jotka koskevat äidinkielen opettamista ei-eurooppalaista syntyperää oleville koululaisille. Kieltenopetusta käsitellään myös kahdessa muussa yhteisön toimessa. Sokrates-ohjelman Lingua-toimi koskee kuitenkin ainoastaan yhteisön virallisia kieliä sekä iiriä ja letzebuergin kieltä, ja valmisteilla olevassa alueellisia ja vähemmistökieliä ja -kulttuureja koskevassa toimessa annetaan etusija sellaisten yhteisössä puhuttavien alkuperäiskielten tukemiselle, joilla ei ole yhteisön virallisen kielen asemaa. Koulutilojen laajentamishankkeisiin liittyviä kuluja ei voida korvata minkään edellä mainitun toimen nojalla. Tällaisille hankkeille voitaisiin kuitenkin mahdollisesti myöntää rahoitusta rakennerahastoista, mikäli kyseessä olevat koulut sijaitsevat rahastojen tavoitteisiin liittyvillä alueilla ja mikäli hankkeet vastaavat tarkoitukseltaan kyseisellä alalla vahvistettuja yhteisön ensisijaisia tavoitteita.